Kære Elgiganten,
Jeg gav min datter en smartphone i julegave, som jeg havde købt hos jer. 
Min datter var dog ikke helt sikker på det lige var den telefon hun ville have, og vi kørte derfor i dag de ca. 150 km tur/retur til jeres butik i Holstebro for at se på og evt. bytte telefonen. 
Vi gik ind i butikken og stillede os i kø og endelig blev det vores tur. Efter råd og vejledning valgte min datter en anden telefon (samme mærke/anden model) og ekspedienten tilbød at registrere købet og kreditere returvarens pris, så vi blot skulle om til vareudleveringen, for at returnere den medbragte telefon, og derefter til kassen og betale differencen. Idet at den ønskede telefon ikke var på lager, sørgede ekspedienten for at varen blev sendt til vores adresse, så vi slap for endnu en køretur til Holstebro. 
Vi gik ud af butikken og om til vareudleveringen og stillede os i kø.
Det blev vores tur, og efter ekspedienten havde tjekket og konsulteret hans overordnede, kom han retur med kontanter til mig, svarende til det cover og det panserglas, som vi også havde returneret. 
Ifølge min beregning skulle jeg ikke have haft penge retur, men derimod betalt lidt ekstra for den nye telefon, så jeg gik ind i butikken igen, stillede mig pænt i kø som alle andre, og da det blev min tur, bad jeg ekspedienten tjekke ordren, for jeg mente de havde snydt sig selv. 
Ekspedienten fandt hurtigt fejlen - telefonen, der var blevet bestilt, var en magen til den vi returnerede. 
Nuvel - det var jo bare en tastefejl, som enhver kan komme til, så ingen bebrejdelser eller sure miner her. Ekspedienten bestilte straks den ønskede telefon til vores adresse, men da han ville annullere den anden vare, kunne det ikke lade sig gøre. Vi blev nødt til at gå tilbage til vareudleveringen, få krediteret den fejlbestilte telefon og derefter op til kassen og betale den ønskede telefon - så stemte det hele igen. 
Ja, jeg var lidt irriteret over at skulle hele møllen igennem igen - Men pyt... Vi skyndte os ud af butikken og om til vareudleveringen og i kø igen, så vi kunne komme hurtigst muligt hjem.
OG HER GÅR DET SÅ HELT GALT!!!
Da vi endelig kommer til i vareudleveringen, fortæller ekspedienten mig at den fejlbestilte telefon ikke kan krediteres, da varen ikke er modtaget! Jeg forklarer situationen og hvordan de ved en fejl bestilte telefonen i butikken for et øjeblik siden. Men der er intet at gøre. Varen er bestilt til min adresse og ordren kan på ingen måde annulleres. Ej heller kan ordren med den ønskede telefon annulleres. 
DET VIL SIGE: 
Jeg hæfter 3200,- for en telefon, som butikken har bestilt hjem til min adresse ved en fejl. 
Derudover skal jeg bruge tid og benzin på at køre de 150 km frem og tilbage til Holstebro med den uønskede telefon, når denne ankommer til min adresse, så jeg kan få mine penge retur. 
For lige at toppe den, skulle jeg naturligvis også betale 2 gange fragt for de 2 telefoner der er bestilt til mig - dog var kassedamen så venlig at annullere den ene fragt.
Det er ikke sikkert det er det for alle, men for mit vedkommende er 3200,- mange penge i mit budget og det koster et overtræk på min konto.
Jeg var så skuffet, vred og frustreret og indrømmer ærligt at tårerne trillede ned ad kinderne i afmagt, da jeg kørte dankortet igennem og betalte for den ønskede telefon og forlod jeres butik. En ting er det økonomiske, men en helt anden ting er den uretfærdighed jeg i den grad følte mig udsat for. Hvordan kan det lade sig gøre at JEG skal hæfte for en lille bitte fejl I har lavet i JERES butik.
Der er intet at udsætte jeres personale for, jeg mødte kun forståelse fra deres side. Men i har i den grad brug for at få tjekket op på jeres ordresystem.
VH Anja